Kustovnica čínska

Kustovnica čínska (lat. Lycium chinensis) je druh rastliny (krík) z čeľade ľuľkovité. Vyskytuje sa v Číne, Japonsku, Kórei a okolí; na Slovensku len ako pestovaný druh. Plod sa nazýva po čínsky kou-čchi (pinyin: gǒuqǐ), po anglicky wolfberry, novšie goji berry, známe sú i jednoducho ako goji. 

 Plod 
Plody majú jasne červenú farbu a tvar bobule na dlhých stopkách. Počet semienok v bobuli sa líši podľa jej veľkosti a môže byť v intervale 10 – 60 malých žltých semienok. Plod obsahuje 18 druhov aminokyselín vrátane všetkých ôsmich esenciálnych (izoleucín, leucín, lyzín, metionín, fenylalanín, treonín, tryptofán, valín, plus obsahuje i semiesenciálne aminokyseliny arginín a histidín a takisto taurín), 21 stopových prvkov (napr. zinok, železo, meď, vápnik, germánium a selén), je aj veľmi bohatým zdrojom karotenoidov, čo signalizuje aj jeho výrazné červené zafarbenie. Obsahuje dokonca viac betakaroténu ako mrkva. Obsahuje takisto vitamíny C, B1, B2, B6 a E a beta-sitosterol.

 Pestovanie 
Pestovanie je nenáročné, kustovnica čínska rastie dobre aj v slabších, chudších podmienkach. Ideálne podmienky na pestovanie sú v teplejších oblastiach s dostatkom slnečného žiarenia a vlahy. Vhodná pôda na dobrý rast rastliny je ľahšia piesčito-ílovitá, kde zásaditosť organického prostredia  je pH8. V takýchto podmienkach rastlina dorastá do väčšej výšky a aj počet plodov je väčší. Krík kustovnice môže dorásť do výšky od 1 – 3 metrov. Plody sú veľmi mäkké a preto oberanie bobulí musí byť veľmi opatrné, aby sa zabránilo nadmernému stláčaniu plodov. Plody sa potom ponechajú v tieni, kde sa vysušia. Okrem pestovania kustovnice v Číne, sú veľmi rozsiahle plantáže nachádzajúce sa v chránených oblastiach Himalájí v Tibete a v Mongolsku. V regiónoch Himalájí sa toto ovocie konzumuje už po stáročia a dostal tu pomenovanie Ovocie Šťastia, pretože podľa miestnych vyvoláva v človeku pocit šťastia.

 Liečivé účinky 
 Dejiny 
V tradičnej čínskej medicíne sú plody kustovnice čínskej nezastupiteľné a používajú sa po stáročia. Je využívaná najmä ako doplnok stravy alebo sa pripravuje v podobe čaju. Ako liečivé sa využívajú okrem plodov aj ostatné časti rastliny – lístie, kôra a korene. V Číne sa kustovnica čínska považuje za liečivú potravinu, ktorá podporuje dlhovekosť, vitalitu a sexuálnu potenciu. Využívanie jej liečivých plodov sa datuje v Číne od obdobia konca dynastie Ming (1368 – 1644). Účinky napomáhajúce k predĺženiu života podporuje mýtus, že Číňan Li Qing Yuen sa dožil 252 rokov (1678 – 1930) vďaka pravidelnej konzumácii plodov kustovnice čínskej.

 Veda a výskum 
Plody rastliny obsahujú  silné antioxidanty a vďaka ich vlastnosti neutralizovať voľné radikály (vznikajú ako vedľajší produkt dýchania a sú považované za hlavnú príčinu starnutia a degenerácie organizmu) pomáhajú zabraňovať poškodeniu buniek a následnému starnutiu organizmu.

Vďaka nedávnym výskumov plodov kustovnice čínskej sa zistilo, že podporujú imunitný systém a redukujú množstvo antigénov, ktoré súvisia s alergickými ochoreniami. Taktiež zvyšujú fagocytózu retikuloendotelového systému, znižujú krvný tlak a zlepšujú tvorbu krvi – stimulujú tvorbu bielych a červených krviniek, majú priaznivý vplyv na zrak a funkciu pečene. Obsahujú látky, ktoré pôsobia antibakteriálne, znižujú riziko rakoviny, spevňujú šľachy a ohybnosť kĺbov.
Aplikuje sa pri liečbe takých ochorení, kde vedľajším symptómom, ktorý sprevádza chorobu je smäd (v raných štádiách cukrovky a tuberkulózy) závraty, znížená ostrosť zraku a chronický kašeľ.

Do istej miery boli preukázané afrodiziakálne vlastnosti u týchto plodov. Užívanie plodov kustovnice čínskej u mužov malo za následok zvýšené množstvo mužských pohlavných hormónov a pacienti boli aj vitálnejší.

Plody obsahujú rastlinný sterol – beta-sitosterol, ktorý sa v modernej medicíne používa na podporu liečby zvýšenej hladiny cholesterolu, pri problémoch s prostatou a má protizápalový účinok.

Plody kustovnice čínskej sú označované  ako liečivé ovocie. Väčšina liečivých účinkov však ešte nie je vedecky potvrdená (v roku 2013). V roku 1890 sa v nemeckej odbornej literatúre objavila informácia, že  obsahujú jedovaté alkaloidy. Do roka bolo vedecky preukázané, že hladina alkaloidov je hlboko pod hranicou nebezpečenstva pre človeka a zvieratá. Dnes sa v krajinách Európskej únie plody alebo výťažky z nich predávajú v lekárňach ako schválený certifikovaný doplnok stravy.

 Referencie 

 Iné projekty 

Kategória:Ľuľkovité
Kategória:Liečivé rastliny
Kategória:Sušené ovocie
Kategória:Listová zelenina